דור הבייבי בום

[שמאל|ממוזער|330px|גרף המראה את העלייה התלולה בשיעורי הילודה ב[ארצות הברית בשנים של דור הבייבי בום. המספרים בציר האנכי הם מספר הלידות לאלף נפש]]
**דור הבייבי בום** (באנגלית: **Baby boomer**; ובסלנג **Boomers**) הוא הדור הדמוגרפי שנולד בתקופת ה"בייבי בום" שלאחר מלחמת העולם השנייה במדינות המערב ובעיקר בארצות הברית. לרוב הכוונה לאלה שנולדו בין השנים 1946–1964 -  לחלופין, לפי גישתם של ויליאם שטראוס וניל האו בספרם "דורות" דור הבייבי בום היא קבוצת-הגיל שנולדה בין 1943 ל-1960, ולטענתם היו צעירים מכדי שיהיה להם זיכרון אישי של מלחמת העולם השנייה. למונח שימושים סוציולוגיים, דמוגרפיים וכלכליים.

דור הבייבי בום הפך למונח מקובל, הן בקרב דמוגרפים ומדעני החברה והן בקרב משווקים אך בעיקר בתרבות הפופולרית.

הדור תואר לראשונה בשנת 1951 בעיתון הניו יורק פוסט כ"בום" של ילודה.

סביהם הטיפוסיים של בני דור הבייבי בום הם דור מלחמת העולם השנייה; הוריהם היו הדור השקט. ילדיהם הם דור ה-X ודור ה-Y; נכדיהם הטיפוסיים הם דור ה-Z.

## רקע דמוגרפי
[260px|ממוזער|220px|ילדה מחזיקה בעיתון המדווח על [אפולו 11|טיסת החלל בה נחתו לראשונה בני אדם על הירח. צילום משנת 1969]]
260px|ממוזער|190px|משפחה אמריקאית צופה יחד בטלוויזיה. צילום משנת 1958
הגדרת דור הבייבי בום בארצות הברית נובעת מגודלו העצום - קרוב ל-77 מיליון בני אדם (בעת לידתם) (כ-45 אחוזים מהאוכלוסייה הממוצעת בשנות החמישים) - אל מול הדור שקדם לו - הדור השקט - ילידי 1926–1945, שמנה בתקופת היוולדו כ-49 מיליון. למרות ההגדרה הרווחת לפיה תחילתו של הדור בשנת 1946, העלייה בילודה החלה כבר בתחילת מלחמת העולם השנייה (סביב 1940) בעקבות עלייה במספר הנישואין, שהחלה כבר בסוף שנות השלושים, עם היציאה מהשפל הגדול. שיעור הילודה ב-1936 היה 18.4, וב-1942 עלה ל-22.2, עד לשיא ב-1957 - 25.3.

מספר הלידות בארצות הברית שהיה ב-1940 כ-2.5 מיליון, טיפס ל-3.4 מיליון ב-1946, עבר את רף ה-4 מיליון ב-1954 והגיע לשיא של 4.3 מיליון ב-1957, לאוכלוסייה בת 170 מיליון. גם שיעור הפריון הגיע לשיאו ב-1957 - 3.77 ילדים לאישה. מאז החל מספר הלידות לרדת, ו-1964 הייתה השנה האחרונה בשנות השישים שבה נולדו מעל 4 מיליון. ב-1972 ירד שיעור הפריון ל-2.01, עם 3.26 מיליון לידות בלבד. לשם השוואה, מספר הלידות בארצות הברית ב-2018 היה כ-3.8 מיליון בלבד

גם כיום דור הבייבי בום הוא גדול בהיקפו ומונה נכון ל-2020 כ-74 מיליון בני אדם המהווים כ-22 אחוזים מאוכלוסיית המדינה.

## זהות תרבותית
הדור מזוהה עם דחייה או הגדרה מחודשת של ערכים מסורתיים.

הדור מזוהה עם תרבות של שפע בכל תחומי החיים - הם היו הראשונים שגדלו עם טלוויזיות בביתם, והיו עדים לכניסת המצאות רבות בתחומי הטכנולוגיה לבית הממוצע. בכל רחבי העולם, ומשני צדי מסך הברזל, בני הדור חלקו אותם התחביבים והכירו את אותה התרבות: בשנות החמישים של המאה ה-20 יכלו לראשונה אנשים במיקומים גאוגרפיים שונים לראות אותן ההצגות, להקשיב לאותן החדשות ולצחוק מאותן הבדיחות. בארצות הברית סדרות טלוויזיה כמו "השאר זאת לביוור"  ו"אבא יודע הכי טוב"  הציגו משפחות אידיאליות. בהמשך, צפו בשידורי חדשות ממלחמת וייטנאם, בהתנקשויות בג'ון פיצג'רלד קנדי, במרטין לותר קינג וברוברט קנדי, במרוץ לחלל ובפרשות אחרות הקשורות במלחמה הקרה, וכשרובם היו הורים לילדים בעצמם, בהתפרקות הגוש המזרחי ונפילת חומת ברלין. מאז שנות ה-80, נהפך הדור ליותר שמרן.

ילידי דור הבייבי בום מצאו שהמוזיקה שלהם, לרוב מוזיקת רוק אנד רול, הייתה ביטוי לזהות של הדור שלהם. הרדיו-טרנזיסטורים היו מכשירים ניידים אישיים שאפשרו למתבגרים להקשיב לביטלס ולמוזיקת המוטאון, אשר היו פופולריים פחות בקרב הוריהם, בני הדור שקדם למלחמת העולם השנייה.

## בכלכלה
[170px|ממוזער|ילדה משחקת ב[הולה הופ, 1958]]
בני הדור הביאו בעצם היוולדם שינוי דמוגרפי וכלכלי שכולל בעיקרו עלייה תלולה באחוז הצעירים באוכלוסייה, שהתבטאה במעבר לכלכלת שפע וצריכה בשנות החמישים והשישים.
בשנים האחרונות החלו ילידי דור הבייבי בום לצאת לגמלאות, ולתופעה זו השפעה על משקי מדינות המערב, ובעיקרה עלייה ניכרת באחוז הקשישים והגמלאים, שצפויה להתבטא במלואה עד 2030, כאשר יעבור אחוז הפנסיונרים בארצות הברית את רמת 20 האחוזים (לעומת כ-14 אחוזים ב-2018). לעלייה זו, מעבר להזדקנות האוכלוסייה, יש השפעה מכרעת גם על שיעורי התמותה.

## אישים בולטים שמזוהים עם דור הבייבי בום
אישים אמריקאים בולטים אשר השיוך שלהם לקבוצה הדמוגרפית "דור הבייבי בום" התפרסם במקורות מהימנים בולטים:
* סטיב ג'ובס (1955–2011), איש עסקים ויזם אמריקאי ממייסדי חברת אפל. ג'ובס נחשב לאחד מחלוצי המחשוב האישי.
* ביל גייטס (נולד ב-1955), איל עסקים, מתכנת ופילנתרופ אמריקאי. ידוע בעיקר כמייסד הראשי של חברת מיקרוסופט. פיתח את מערכת ההפעלה למחשב אישי הנפוצה בעולם.

בנוסף לכך, ארבעה נשיאים אמריקאים מזוהים עם "דור הבייבי בום":
* ביל קלינטון (נולד ב-1946), נשיאה ה-42 של ארצות הברית בשנים 1993–2001.
* ג'ורג' ווקר בוש (נולד ב-1946), נשיאה ה-43 של ארצות הברית בשנים 2001–2009.
* ברק אובמה (נולד ב-1961), נשיאה ה-44 של ארצות הברית בשנים 2009–2017.
* דונלד טראמפ (נולד ב-1946), נשיאה ה-45 של ארצות הברית בשנים 2017–2021.

אישים לא-אמריקאים בולטים אשר השיוך שלהם לקבוצה הדמוגרפית "דור הבייבי בום" התפרסם במקורות מהימנים בולטים:
* טים ברנרס-לי (נולד ב-1955), מהנדס ומדען מחשבים אנגלי אשר נודע כממציא של ה-World Wide Web.
* דיאנה, הנסיכה מוויילס (1961–1997), אשתו הראשונה של צ'ארלס, הנסיך מוויילס מ-1981 עד לגירושיהם ב-1996, ואמם של היורש השני והשישי בסדר הירושה לכתר הבריטי. בין נישואיה לנסיך מוויילס ועד מותה בתאונת דרכים הייתה דיאנה אחת הדמויות הציבוריות המוכרות, המצולמות והאהובות ביותר בממלכה המאוחדת ובעולם.
בנוסף, שחקנים אמריקאים בהוליווד שמזוהים עם "דור הבייבי בום":
* מריל סטריפ (נולדה ב-1949), שחקנית קולנוע ידועה מהשתתפותה בסרטי קולנוע מוצלחים רבים כמו "בחירתה של סופי", "המוות נאה לה", "השטן לובשת פראדה", "מאמה מיה!" ועוד רבים. 
* טום הנקס (נולד ב-1956), שחקן קולנוע מוכר, השתתף בסרטים כמו "ספלאש", "נדודי שינה בסיאטל", "פורסט גאמפ", "להתחיל מחדש" ועוד רבים. 
* סילבסטר סטאלון (נולד ב-1946), שחקן קולנוע אמריקאי ממוצא איטלקי מפורסם, השתתף בסרטי קולנוע קלאסיים כמו "רוקי", "משחק הדמים" ועוד. 

בנוסף, זמרים אמריקאים בהוליווד שמזוהים עם דור זה:
* מדונה (נולדה ב-1958), זמרת ושחקנית אמריקאית ממוצא איטלקי ידועה מאוד, הוגדרה כ"אייקון פופ" והשפיעה תרבותית רבות על דור זה ועל התרבות המוזיקלית.
* שר (נולדה ב-1946), זמרת ושחקנית מוכרת אמריקאית ממוצא ארמני, גם הוגדרה כ"אייקון תרבות" ו"אייקון אופנה". השפיעה רבות על דור זה.
* מייקל ג'קסון (1958-2009), זמר ורקדן ממוצא אפרו-אמריקאי מפורסם מאוד, שהשפיע על התרבות ברחבי העולם משמעותית. הפך את "הליכת ירח" לריקוד פופולרי והופעותיו היו מלאות בקהל רב ששבר שיאים.
* פרדי מרקיורי (1946-1991), זמר בריטי, וסולן להקת הרוק קווין. ידוע בשל אישיותו הבימתית והראוותנית, ובמנעד קולי יוצא דופן של ארבע אוקטבות. 


Bill Clinton.jpg|ביל קלינטון
George-W-Bush.jpeg|ג'ורג' ווקר בוש
Barack Obama announces new exec compensation limits 2-4-09 (Cropped).jpg|ברק אובמה
Donald Trump official portrait (cropped).jpg|דונלד טראמפ
Steve Jobs with the Apple iPad no logo (cropped).jpg|סטיב ג'ובס
Bill_Gates_(5017167063)_(cropped).jpg|ביל גייטס
Sir Tim Berners-Lee (cropped).jpg|טים ברנרס-לי
BEST ALL-TIME DIANA! (5113074392).jpg|דיאנה, הנסיכה מוויילס
Meryl Streep December 2018 (cropped).jpg|מריל סטריפ
A Beautiful Day in the Neighborhood 13 (48735021767).jpg|טום הנקס
Sylvester Stallone Cannes 2019.jpg|סילבסטר סטאלון
Madonna 3 by David Shankbone-2.jpg|מדונה
Cher in 2019 cropped.jpg|שר
Michael Jackson Cannescropped.jpg|מייקל ג'קסון
Freddie Mercury at Sheraton Hotel Buenos Aires.jpg|פרדי מרקיורי


## ראו גם
* OK Boomer

## קישורים חיצוניים

## הערות שוליים

קטגוריה:דמוגרפיה
קטגוריה:דורות סוציולוגיים
קטגוריה:בעקבות מלחמת העולם השנייה
קטגוריה:משפחה